Xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun hunarmandchilik mahsulotlari olib chiqilishining soddalashtirilgan tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2017-yil 17-noyabrdagi PF-5242-son “Hunarmandchilikni yanada rivojlantirish va hunarmandlarni har tomonlama qo‘llab-quvvatlash chora-tadbirlari to‘g‘risida”gi Farmoni hamda O‘zbekiston Respublikasi Prezidentining 2017-yil 17-noyabrdagi PQ-3393-son “Hunarmand” uyushmasi faoliyatini yanada takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Tashqi savdo vazirligi,Tashqi ishlar vazirligi, Madaniyat vazirligi va Davlat bojxona qo‘mitasi qaror qiladi:
 1. Xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun hunarmandchilik mahsulotlari olib chiqilishining soddalashtirilgan tartibi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Ushbu Nizom O‘zbekiston Respublikasi Prezidentining 2017-yil 17-noyabrdagi PF-5242-son “Hunarmandchilikni yanada rivojlantirish va hunarmandlarni har tomonlama qo‘llab-quvvatlash chora-tadbirlari to‘g‘risida”gi Farmoniga asosan xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun hunarmandchilik mahsulotlari olib chiqilishining soddalashtirilgan tartibini belgilaydi.
 1. Mazkur Nizom “Hunarmand” uyushmasi a’zosi hisoblanuvchi hunarmandchilik subyektlariga (bundan buyon matnda hunarmand deb yuritiladi) nisbatan qo‘llaniladi.
 2. O‘zbekiston Respublikasi Prezidentining 2017-yil 29-dekabrdagi PQ-3451-son “Xorijiy davlatlarda ko‘rgazma tadbirlarini o‘tkazish uchun mo‘ljallangan tovarlarni olib chiqish tartibini soddalashtirish chora-tadbirlari to‘g‘risida”gi qaroriga asosan hunarmand xorijiy davlatlarda o‘tkaziladigan ko‘rgazma, tanlov va yarmarkalarda namoyish etish uchun mo‘ljallangan qiymati 5 000 (besh ming) AQSh dollarigacha bo‘lgan hunarmandchilik mahsulotlarini eksport kontrakti tuzmasdan hamda bojxona yuk deklaratsiyasini rasmiylashtirmasdan olib chiqishi mumkin. 
 3. Hunarmand xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun hunarmandchilik mahsulotlarini olib chiqishda “Hunarmand” uyushmasi Badiiy kengashining (bundan buyon matnda Badiiy kengash deb yuritiladi) xulosasi va O‘zbekiston Respublikasi Madaniyat vazirligi huzuridagi Badiiy ekspertiza boshqarmasining (bundan buyon matnda Badiiy ekspertiza boshqarmasi deb yuritiladi) sertifikatini olishi lozim.
 4. Hunarmandchilik mahsulotlarini xorijiy davlatlarda o‘tkaziladigan ko‘rgazma, tanlov va yarmarkalarda namoyish etish uchun olib chiqishda Badiiy kengashning xulosasi (bundan buyon matnda xulosa deb yuritiladi) tovarning kuzatuv hujjati hisoblanadi.
 5. Hunarmandlar o‘zlari ishlab chiqargan hunarmandchilik mahsulotlarini xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun Badiiy kengashga taqdim etadi.
 6. Badiiy kengash hunarmandchilik mahsulotlarini bir kun muddatda o‘rganib chiqib, ularni O‘zbekiston Respublikasi Prezidentining 2017-yil 17-noyabrdagi PF-5242-son Farmoni bilan tasdiqlangan Hunarmandchilik faoliyatining asosiy yo‘nalishlari, hunarmandlar tomonidan ishlab chiqariladigan buyumlar va tovarlar (ish, xizmat ko‘rsatish) turlarining ro‘yxatidagi mahsulot turlariga mosligini va tannarxini aniqlab, tegishli xulosa beradi.
 7. Xulosada olib chiqiladigan hunarmandchilik mahsulotlarining nomi, miqdori, qiymati, rejalashtirilgan ko‘rgazma, tanlov va yarmarkalarning o‘tkazilish sanasi va joyi to‘g‘risidagi ma’lumotlar ko‘rsatiladi.
 8. Xulosada ko‘rsatilgan ma’lumotlarning ishonchliligi va to‘g‘riligi uchun hunarmand va “Hunarmand” uyushmasi javobgar hisoblanadi.
 9. “Hunarmand” uyushmasi hunarmandchilik mahsulotlarini badiiy ekspertizadan o‘tkazish va tegishli sertifikat rasmiylashtirish uchun hujjatlarni Badiiy ekspertiza boshqarmasiga taqdim etadi.
 10. Qiymati 5 000 (besh ming) AQSh dollaridan yuqori bo‘lgan hunarmandchilik mahsulotlarini bojxona rasmiylashtiruvi umumiy tartibda amalga oshiriladi.
 11. Hunarmand xorijiy davlatlarda o‘tkaziladigan ko‘rgazma va yarmarkalarda namoyish etish uchun olib chiqiladigan hunarmandchilik mahsulotlarini sotishdan tushadigan mablag‘larni O‘zbekiston Respublikasi tijorat banklaridagi o‘z hisobraqamlariga, shu jumladan bank o‘tkazmalari, shuningdek, xorijiy valyutadagi naqd pul shaklida kiritish huquqiga ega
 12. Hunarmandlar mazkur Nizomning 10-bandida ko‘rsatib o‘tilgan mablag‘larni erkin tasarruf etish, shu jumladan bank hisob raqamlaridan naqd pul shaklida olishlari mumkin.
 13. “Hunarmand” uyushmasi hunarmandga ular tomonidan ishlab chiqarilgan hunarmandchilik mahsulotlarini xorijiy mamlakatlarda o‘tkaziladigan ko‘rgazma, tanlov va yarmarkalarda namoyish etish uchun olib chiqishi va mazkur tadbirlarda qatnashishida har tomonlama qo‘llab-quvvatlaydi, shuningdek zaruriy hujjatlarni rasmiylashtirishda hamda vujudga keladigan muammo va kamchiliklarni bartaraf etishda ko‘maklashadi.
 14. O‘zbekiston Respublikasi Savdo-sanoat palatasi Tashqi savdo vazirligi bilan birgalikda “Hunarmand” uyushmasining xorijiy mamlakatlardagi hunarmandchilik yo‘nalishida faoliyat olib boruvchi tashkilotlar bilan hamkorligini yo‘lga qo‘yish va rivojlantirish, hunarmandchilik subyektlarining xorijga amaliy tashriflarini tashkil etish, respublika va xorijda hunarmandchilik bilan bog‘liq anjuman, savdo-ko‘rgazma va yarmarkalarni o‘tkazishda ko‘maklashadi.
 15. O‘zbekiston Respublikasi Tashqi ishlar vazirligi tomonidan qonunchilik hujjatlariga muvofiq hunarmandga xorijga chiqish va kirish masalasida o‘z vakolati doirasida amaliy yordam ko‘rsatilishi ta’minlanadi. Shuningdek, “Hunarmand” uyushmasiga elchixonalar va boshqa xorijiy vakolatxonalar bilan hunarmandchilik yo‘nalishi bo‘yicha aloqalarning amalga oshirilishida ko‘maklashadi.
 16. “O‘zbekiston havo yo‘llari” milliy aviakompaniyasi hunarmandga belgilangan normadan ortiq bo‘lgan yuklari (hunarmandchilik mahsulotlari) uchun amalga oshiriladigan to‘lovlarda 25 (yigirma besh) foiz maxsus chegirmalar berilishini ta’minlaydi.
 17. Ushbu Nizom O‘zbekiston Respublikasi Markaziy banki, Savdo-sanoat palatasi, “Hunarmand” uyushmasi va “O‘zbekiston havo yo‘llari” MAK bilan kelishilgan.